
 REPUBLIKA HRVATSKA

VARAŽDINSKA ŽUPANIJA

        GRAD IVANEC

Upravni odjel za proračun,
financije i gospodarstvo

OBAVIJEST GRAĐANIMA, VLASNICIMA VINOGRADA- MJERE ZA SPREČAVANJE ŠIRENJA I SUZBIJANJA ZLATNE ŽUTICE VINOVE LOZE
Vlasnici/posjednici/korisnici poljoprivrednog zemljišta (oranice, vrtovi, livade, pašnjaci, voćnjaci, ribnjaci, močvare) obavezni su svoje poljoprivredne parcele obrađivati prema Zakonu o poljoprivrednom zemljištu (NN 152/08), te provoditi propisane agrotehničke mjere.

Ako se na poljoprivrednom zemljištu ne uzgaja nikakva poljoprivredna kultura, vlasnici/posjednici/korisnici zemljišta u obavezi su poljoprivredne parcele redovito čistiti i uređivati.
Ovim putem naročito se upozoravaju vlasnici/korisnici VINOGRADA na znatno širenje bolesti zlatne žutice koja trajno uništava nasade vinograda, te su vlasnici vinograda u zakonskoj obvezi provoditi slijedeće aktivnosti:
-vinograd ne smije biti zapušten, te takav podliježe prekršajnom kažnjavanju od strane poljoprivredne inspekcije
-ako je vinograd zaražen ZLATNOM ŽUTICOM, svaki vlasnik/posjednik/korisnik u obvezi je zarazu suzbijati prema Naredbi o poduzimanju mjera za sprečavanje širenja i suzbijanje zlatne žutice vinove loze (NN 48/18), te po potrebi konzultirati Savjetovanu poljoprivredno-šumarsku službu Varaždinske županije (telefon: 042 200-332)

-posjednici vinove loze obvezni su tijekom vegetacije provoditi vizualne preglede, te uoče li simptome koji upućuju na zarazu zlatnom žuticom odmah obavijestiti fitosanitarnu inspekciju (telefon: 042 200-426) 
SIMPTOMI BOLESTI ZLATNE ŽUTICE
Simptomi zlatne žutice vinove loze postaju vidljivi od kraja lipnja i uočavaju se do kraja vegetacije. Kod bijelih sorti grožđa rubovi lišća uvijaju se prema naličju tako da list poprima kopljasti izgled, nepravilno žuti i krt je pa se kod stiskanja rukom drobi. Kod crvenih sorti grožđa lišće crveni, ostali simptomi su jednaki kao kod bijelih sorti. Mladice na zaraženom trsu početkom jeseni ne odrvenjavaju već ostaju zelene.

· Širenje bolesti:
· zaraženim sadnim materijalom i

· vektorom, američkim cvrčkom (Scaphoideustitanus Ball)

Suzbijanje zlatne žutice vinove loze
· Uklanjanje oboljelih trsova koji pokazuju simptome.

· Praćenje pojave američkog cvrčka postavljanjem žutih ljepljivih ploča.

· Suzbijanje američkog cvrčka: 

· u zaraženom i sigurnosnom području, u svim vinogradima i rasadnicima vinove loze;

· u nezaraženom području, samo u rasadnicima vinove loze.

· Krčenje zapuštenih vinograda u demarkiranom i nezaraženom području.

· Uništavanje obične pavitine (Clematis vitalba).

Za suzbijanje američkog cvrčka u proizvodnim vinogradima preporučuju se najmanje dva tretiranja:

· prvo tretiranje - nakon cvatnje, u prvoj polovici lipnja (ličinke L3 stadija);

· drugo tretiranje - dva do tri tjedna nakon prvog;

· treće tretiranje - obavlja se krajem srpnja ili početkom kolovoza, ako se tijekom srpnja ulovi tjedno četiri i više odraslih oblika američkog cvrčka po jednoj žutoj ploči

Za suzbijanje američkog cvrčka u Hrvatskoj registrirani su insekticidi: Actara 25 WG, Dali (dozvoljen u zaštićenom prostoru), Decis 2,5 EC, Sumialfa 5 FL, Nurelle D, Chromorel-D, Cythrin Max, Reldan 22 EC i Asset.

Sve informacije o navedenim pripravcima dostupne su putem Fitosanitarnog informacijskog sustava Ministarstva poljoprivrede na mrežnoj stranici https://fis.mps.hr/trazilicaszb/.

Preporuke s rokovima za suzbijanje američkog cvrčka mogu se pronaći na mrežnim stranicama Zavoda za zaštitu bilja Hrvatskog centra za poljoprivredu, hranu i selo www.hcphs.hr  i Savjetodavne službe www.savjetodavna.hr.

